Eva Kjer Hansen (V), 2009-05-14:
Gennem de sidste 100 år har danskerne haft en tendens til at klumpe sig sammen i de større byer, hvor der jo var mange job at få,
var økonomisk vækst, kulturelle tilbud, uddannelsestilbud, og hvor det var let at transportere sig rundt.
Og nu er det ikke, fordi jeg på nogen måde vil kræve, at folk skal holde op med at klumpe sig sammen i de større byer, men jeg mener, at det i den grad er i Danmarks interesse, at vi udnytter hele vores lille nationalterritorium.
Når man har så få kvadratkilometer som Danmark, skal vi sørge for at udnytte dem fuldt ud.
Så det handler om, at der skal være liv og glæde i alle egne af landet.
Og jeg lægger vægt på, at alle egne af landet kender til økonomisk vækst.
Det betyder, at vi skal huske de erhverv, som landdistrikterne stadig er meget afhængige af, såsom landbrug og fiskeri, og derfor skal vi gøre det nemmere at sætte økonomiske aktiviteter i gang uden store bureaukratiske hindringer.
Derfor skal vi sørge for, at der også er kulturelle tilbud, uddannelsesmæssige tilbud og mulighed for at lade sig transportere rundt, så det reelt bliver lige så nemt at bo udeomkring i landet.
Danmark skal være mere harmonisk, ikke ved at straffe de større byer, men ved at udnytte mulighederne for vækst i landdistrikter.
Fødevareministeriet gør en væsentlig del af sit arbejde gennem det danske landdistriktsprogram.
Med »Grøn Vækst« lægges der nu op til en udmøntning af det danske landdistriktsprogram for 2010-2013 med fuld hjemtagning af midlerne.
Vi har nu sikret en ambitiøs og sammenhængende plan for natur og miljø og klima.
Samtidig styrker vi den fremadrettede indsats for udviklingen af landbrugs- og skovbrugserhvervet og for en værdiskabende og konkurrencedygtig fødevareindustri.
Vi giver et solidt skub til den økologiske sektor, og ikke mindst viderefører vi indsatsen i de lokale aktionsgrupper, LAG'erne.
Fra starten af har det for regeringen været en bærende tanke, at de tværgående indsatser for miljø, natur og erhvervsudvikling skulle gå hånd i hånd med den målrettede indsats for landdistriktsudvikling, som jo især de lokale aktionsgrupper står for.
Vi er nu derhenne, hvor der er etableret i alt 56 LAG'er under landdistriktsprogrammet og fiskeriudviklingsprogrammet, og de udgør et bærende element i programmets indsats for liv på landet.
De har sat over 700 projekter i søen, og flere er på vej.
Mange små virksomheder har fået et ekstra løft, lokale kvalitetsprodukter er hjulpet på vej, og der er sat gang i aktiviteter for landdistrikternes beboere og gæster, og mange har fået hjælp til at forbedre det lokale bymiljø.
LAG'erne formår at samarbejde tæt med kommuner og regioner, som jo også er repræsenteret i LAG'ernes bestyrelser.
Så der er koordination fra bund til top på det lokale niveau, og netværk, samarbejde og lokale engagementer er nøgleordene for arbejdet.
På den måde sikres den lokale indflydelse, og det er de mennesker i lokalområdet, der jo ved, hvad det er, de har brug for til at skabe udvikling, der får mulighed for at tackle udfordringerne med værktøjer og initiativer, som passer lige præcis til, hvad det er, de har brug for i de lokalområder.
Eksisterende partnerskaber skal udvikles, og nye skal måske etableres.
Min ambition er at styrke samarbejde og netværk på alle niveauer - både lokalt, regionalt, nationalt og internationalt.
Samtidig er det vigtigt, at aktiviteterne er synlige, altså at man kan se, hvad det er for nogle resultater, der kommer ud af indsatserne.
Det har alle en interesse i.
Lokalsamfundene skal kunne se en udvikling og en effekt, og jeg ønsker som overordnet ansvarlig for udmøntningen af landdistrikts- og fiskeriprogrammerne i Danmark, at vi også kan se en effekt af de midler, der bliver givet fra statens og EU’s side.
Et godt eksempel på tværgående samarbejde, og som samtidig har en meget synlig effekt,
er den indsats, vi gør for byfornyelse og boligforbedring i de små landsbyer.
Fødevareministeriet går ind og stiller midler til rådighed, så bl.a. de lokale aktionsgrupper kan deltage i byudviklingsprojekter, der er sat i gang af kommuner og Indenrigs- og Socialministeriet.
På den måde får vi flere aktiviteter og bedre og mere sammentænkte projekter rundtomkring.
Det er rigtig godt at se i landdistriktsredegørelsen, at de nye og stærkere kommuner, som jo har en nøglerolle at spille i forhold til indsatsen på det her område, tilsyneladende også har grebet udfordringen og i langt højere grad sørger for at sætte udviklingen i landdistrikterne på dagsordenen og for at have en politik på området.
Samtidig ser vi, at regioner og regionale vækstfora er parate til at indtænke landdistriktsudviklingen i deres strategier og politikker - og som det jo også fremgår af redegørelsen, er der bidrag fra hele 11 ministerier, der på forskellig vis har iværksat initiativer til gavn for landdistrikterne.
Når jeg fremhæver det, er det, fordi det viser, at landdistrikterne tænkes ind i alle relevante sammenhænge, og sådan skal det jo lige præcis være, altså at der er den her opmærksomhed om at få alle dele af landet tænkt med ind, hvor man kan.